|  |  |  |  |
| --- | --- | --- | --- |
| 11.12.2023. |  | | Nr. 149 |
|  |  | | (prot. Nr.49, 2.p) |
| **Par sabiedrības ar ierobežotu atbildību**  **“AP Kaudzītes” sadzīves atkritumu apglabāšanas pakalpojuma tarifu piemērošanas kārtību** | |  | |

Sabiedrisko pakalpojumu regulēšanas komisija (turpmāk – Regulators) 2023.gada 5.decembrī saņēma sabiedrības ar ierobežotu atbildību “AP Kaudzītes”, vienotais reģistrācijas numurs: 44103026358, juridiskā adrese: Gulbenes novads, Litenes pagasts, “Kaudzītes”, LV-4405 (turpmāk – SIA “AP Kaudzītes”), iesniegumu (2023.gada 5.decembris Nr.1-17/109) ar tam pievienotu pamatojumu sadzīves atkritumu apglabāšanas pakalpojuma tarifu piemērošanas kārtībai un lūgumu, ņemot vērā likuma “Par sabiedrisko pakalpojumu regulatoriem” (turpmāk – Likums) 20.panta otrajā daļā noteiktās Regulatora tiesības, apstiprināt tarifu piemērošanas kārtību Regulatora 2021.gada 16.decembra lēmumā Nr.140 “Par sabiedrības ar ierobežotu atbildību “AP Kaudzītes” sadzīves atkritumu apglabāšanas pakalpojuma tarifiem” (Latvijas Vēstnesis, 2021, 244.nr.; turpmāk – Lēmums Nr.140) apstiprinātajiem sadzīves atkritumu apglabāšanas pakalpojuma tarifiem (turpmāk – Iesniegums).

**Regulators konstatē un secina**

1. SIA “AP Kaudzītes” sadzīves atkritumu apglabāšanas pakalpojuma (sadzīves atkritumu poligonā “Kaudzītes”) tarifi apstiprināti ar Lēmumu Nr.140.
2. SIA “AP Kaudzītes” Iesniegumā lūdz noteikt sadzīves atkritumu apglabāšanas pakalpojuma tarifu, kas apstiprināti ar Lēmumu Nr.140, piemērošanas kārtību no 2024.gada 1.janvāra, jo saskaņā ar 2023.gada 7.decembrī pieņemto likumu “Grozījumi Dabas resursu nodokļa likumā” (turpmāk – Grozījumi Dabas resursu nodokļa likumā) no 2024.gada 1.janvāra tiks paaugstināta dabas resursu nodokļa likme par sadzīves atkritumu apglabāšanu (turpmāk – DRN likme).
3. Atbilstoši Grozījumu Dabas resursu nodokļa likumā 29.pantam par tonnu apglabāto sadzīves atkritumu noteiktas šādas DRN likmes:

3.1. laikposmā no 2024.gada 1.janvāra līdz 2024.gada 31.decembrim – 110 *euro*;

3.2. laikposmā no 2025.gada 1.janvāra līdz 2025.gada 31.decembrim – 120 *euro*;

3.3. no 2026.gada 1.janvāra – 130 *euro*.

1. Ar Lēmumu Nr.140 apstiprinātie sadzīves atkritumu apglabāšanas pakalpojuma tarifi noteikti atbilstoši Dabas resursu nodokļa likumā noteiktajām DRN likmēm Lēmuma Nr.140 pieņemšanas brīdī.
2. Likuma 1.pants nosaka Likuma mērķi – nodrošināt iespēju saņemt nepārtrauktus, drošus un kvalitatīvus sabiedriskos pakalpojumus, kuru tarifi atbilst ekonomiski pamatotām izmaksām, un Likuma 9.panta pirmās daļas 1.punkts nosaka Regulatora funkciju aizstāvēt lietotāju intereses un veicināt sabiedrisko pakalpojumu sniedzēju attīstību.
3. Likuma 20.panta otrā daļa paredz Regulatora tiesības apstiprināt tarifu piemērošanas kārtību.
4. Regulators ir izvērtējis Iesniegumu un secina, ka Iesniegumā izteiktais lūgums ir pamatots un sadzīves atkritumu apglabāšanas pakalpojuma tarifi no 2024.gada 1.janvāra ir jāpiemēro pie Grozījumos Dabas resursu nodokļa likumā noteiktajām DRN likmēm, ja Grozījumi Dabas resursu nodokļa likumā stājas spēkā 2024.gada 1.janvārī.
5. Izvērtējot Administratīvā procesa likuma 66.pantā noteiktos lietderības apsvērumus attiecībā uz administratīvā akta nepieciešamību, lai sasniegtu tiesisku (leģitīmu) mērķi, un administratīvā akta piemērotību attiecīgā mērķa sasniegšanai, Regulators secina, ka šīs lietas ietvaros konstatētie fakti norāda uz administratīvā akta izdošanas nepieciešamību un pamatotību, lai SIA “AP Kaudzītes” varētu piemērot Lēmumā Nr.140 noteikto sadzīves atkritumu apglabāšanas pakalpojuma tarifu no 2024.gada 1.janvāra atbilstoši Grozījumos Dabas resursu nodokļa likumā noteiktajam. Regulators secina, ka šis administratīvais akts ir nepieciešams, piemērots un vajadzīgs attiecīgā mērķa – nodrošināt iespēju saņemt sabiedriskos pakalpojumus par tarifiem, kas atbilst ekonomiski pamatotām izmaksām, – sasniegšanai.
6. Izdarot Administratīvā procesa likuma 66.pantā noteiktos lietderības apsvērumus attiecībā uz administratīvā procesa dalībnieku tiesību un interešu ierobežojumu, Regulators secina, ka šajā lēmumā noteiktā SIA “AP Kaudzītes” sadzīves atkritumu apglabāšanas pakalpojuma tarifu piemērošanas kārtība saistīta tikai ar DRN likmes paaugstināšanu atbilstoši Grozījumiem Dabas resursu nodokļa likumā. Ar Lēmumu Nr.140 apstiprināto tarifu aprēķinā iekļautā sadzīves atkritumu apglabāšanas pakalpojuma komponente (EUR/t), kas nosaka izmaksas vienas tonnas sadzīves atkritumu apglabāšanas pakalpojuma nodrošināšanai (bez dabas resursu nodokļa), paliek nemainīga.
7. SIA “AP Kaudzītes” pilnvarotais pārstāvis piedalījās Regulatora padomes 2023.gada 11.decembra sēdē attālināti un uzturēja lūgumu apstiprināt tarifu piemērošanas kārtību no 2024.gada 1.janvāra atbilstoši DRN likmēm, kas noteiktas Grozījumos Dabas resursu nodokļa likumā.

Pamatojoties uz likuma “Par sabiedrisko pakalpojumu regulatoriem” 1.pantu, 5.pantu, 6.panta otro daļu, 9.panta pirmās daļas 1.punktu, 20.panta pirmo un otro daļu, Dabas resursu nodokļa likuma 4.panta pirmās daļas 3.punktu un 3.pielikumu, 2023.gada 7.decembrī pieņemtā likuma “Grozījumi Dabas resursu nodokļa likumā” 29.pantu, Administratīvā procesa likuma 8.pantu, 13.pantu, 56.panta pirmo daļu, 65.panta ceturto daļu, 66.pantu un 68.panta otrās daļas 2.punktu,

**padome nolemj:**

1. apstiprināt SIA “AP Kaudzītes” sadzīves atkritumu apglabāšanas pakalpojuma tarifu (ar dabas resursu nodokli; bez pievienotās vērtības nodokļa) (Sabiedrisko pakalpojumu regulēšanas komisijas 2021.gada 16.decembra lēmums Nr.140 “Par sabiedrības ar ierobežotu atbildību “AP Kaudzītes” sadzīves atkritumu apglabāšanas pakalpojuma tarifiem”; Latvijas Vēstnesis, 2021, 244.nr.) šādu piemērošanas kārtību:

|  |  |  |
| --- | --- | --- |
|  | Dabas resursu nodokļa likme saskaņā ar  Dabas resursu nodokļa likumu,  EUR/t | Sadzīves atkritumu apglabāšanas pakalpojuma tarifs,  EUR/t |
| 1.1. | 110,00 | 108,48 |
| 1.2. | 120,00 | 113,15 |
| 1.3. | 130,00 | 117,83 |

1. noteikt, ka šā lēmuma lemjošās daļas 1.punktā apstiprinātā sadzīves atkritumu apglabāšanas pakalpojuma tarifu piemērošanas kārtība ir spēkā šādos laikposmos:
   1. tarifs 108,48 EUR/t – no 2024.gada 1.janvāra līdz 2024.gada 31.decembrim;
   2. tarifs 113,15 EUR/t – no 2025.gada 1.janvāra līdz 2025.gada 31.decembrim;
   3. tarifs 117,83 EUR/t – no 2026.gada 1.janvāra līdz jauna tarifa spēkā stāšanās dienai;
2. noteikt, ka no 2024.gada 1.janvāra SIA “AP Kaudzītes” nepiemēro ar Sabiedrisko pakalpojumu regulēšanas komisijas 2021.gada 16.decembra lēmumu Nr.140 “Par sabiedrības ar ierobežotu atbildību “AP Kaudzītes” sadzīves atkritumu apglabāšanas pakalpojuma tarifiem” (Latvijas Vēstnesis, 2021, 244.nr.) apstiprināto sadzīves atkritumu apglabāšanas pakalpojuma tarifu 101,46 EUR/t (pie DRN likmes 95 EUR/t).

Ja mainās tarifu ietekmējošie faktori vai SIA “AP Kaudzītes” neievēro normatīvos aktus vai Regulatora lēmumus, Regulators var ierosināt tarifa pārskatīšanu vai atcelt šo lēmumu.

Lēmums stājas spēkā 2024.gada 1.janvārī, ja 2023.gada 7.decembrī pieņemtais likums “Grozījumi Dabas resursu nodokļa likumā” tiek izsludināts oficiālajā izdevumā “Latvijas Vēstnesis”.

Šo administratīvo aktu var pārsūdzēt Administratīvajā apgabaltiesā viena mēneša laikā no dienas, kad ieinteresētā persona uzzina vai tai vajadzēja uzzināt par pieņemto administratīvo aktu.

|  |  |
| --- | --- |
| Priekšsēdētāja | A. Ozola |

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU